**Peaky Blinders – gangsteriklaani** on brittiläinen draamasarja, jonka on luonut Steven Knight. *Peaky Blinders* alkoi BBC Two-kanavalla vuonna 2013 ja Suomessa Yle TV1 aloitti sarjan esittämisen vuonna 2016. Sarjaa tuotettiin yhteensä kuusi tuotantokautta.

Sarja kertoo vuonna 1919 Birminghamissa toimivasta rikollisjengistä, jota johtaa Thomas Shelby (Cillian Murphy). Sarja perustuu oikeaan jengiin, joka toimi 1800-luvun lopulla ja 1900-luvun alussa. Sarjan ja rikollisjengin nimi viittaa jäsenien käyttämiin hattuihin, joiden lippaan neulottiin terä ja joita käytettiin aseena esimerkiksi ryöstöissä.

Juoni
-----

Peaky Blinders on Shelbyn perheen muodostama ja kunnianhimoisen Thomas "Tommy" Shelbyn johtama rikollisjengi, joka toimii Birminghamissa vuonna 1919. Ensimmäinen maailmansota on loppunut vain vähän aiemmin ja teollistuminen on käynnissä. Ylikomisario Chester Campbell saapuu kaupunkiin Belfastista, Irlannista, jossa hän on ollut tukahduttamassa IRA:n toimintaa. Winston Churchill määrää hänet lopettamaan Birminghamin rikollistoiminnan ja löytämään varastetun aselastin. Campbell palkkaa irlantilaisen Grace Burgessin vakoilemaan Blinderseja, ja nainen ryhtyy työskentelemään jengin omistamassa Garrison-pubissa.

Televisiosarjan toinen kausi kertoo Shelbyjen toiminnan laajentumisesta Lontooseen kaksi vuotta ensimmäisen kauden tapahtumien jälkeen vuosina 1921 ja 1922. Ada on muuttanut pois perheensä luota ja Campbell palaa takaisin kaupunkiin ampumavälikohtauksen jälkeen. Peaky Blinders tekee sopimuksen lontoolaisen Alfie Solomonsin juutalaisjengin kanssa ja taistelee italialaisen Derby Sabinin jengiä vastaan. Tommy tutustuu rikkaaseen leskeen May Carletoniin, joka omistaa kilpahevosia. Tapahtumat saavat huippunsa Derbyn hevoskilpailuissa.

Kolmannen kauden tapahtumat alkavat vuodesta 1924. Tommysta on tullut rikas mies, ja häneen ottaa yhteyttä salainen järjestö joka haluaa ottaa Peaky Blindersit osaksi kansainvälistä asekauppaa. Suvun jäsenet ovat kuitenkin sopimuksen tiellä, kun Arthur on tehnyt parannuksen ja jättänyt väkivallan.

Neljäs kausi sijoittuu vuoteen 1925. Shelbyn suku saa jouluaattona salaperäisen uhkauskirjeen mafiapomo Luca Changrettalta, joka saapuu miehiensä kanssa New Yorkista kostamaan Blindersien 3 kaudessa tappaman isänsä Vicente Changrettan kuoleman. Shelbyt joutuvat unohtamaan riitansa ja lyöttäytymään yhteen selviytyäkseen Lucan hyökkäykseltä.

Viides kausi sijoittuu vuoden 1929 finanssikriisin aikoihin. Tommy tekee uraa parlamentaarikkona kun fasisti Oswald Mosley ehdottaa yhteistyötä. Tommyn päätöksistä riippuu jengin lisäksi koko maan kohtalo. Sen lisäksi jengi saa myös vastaansa armottoman Billy Boys-skottijengin.

Rooleissa
---------

|  |  |  |
| --- | --- | --- |
|  Cillian Murphy  | … |  Thomas "Tommy" Shelby
  |
|  Sam Neill  | … |  Ylikomisario Chester Campbell
  |
|  Helen McCrory  | … |  Polly Gray, omaa sukua Shelby
  |
|  Paul Anderson  | … |  Arthur Shelby Jr, vanhin Shelbyn veljeksistä
  |
|  Annabelle Wallis  | … |  Grace Burgess, irlantilainen baaritarjoilija
  |
|  Sophie Rundle  | … |  Ada Thorne, omaa sukua Shelby
  |
|  Joe Cole  | … |  John Shelby, kolmanneksi nuorin Shelbyn veljeksistä
  |
|  Tom Hardy  | … |  Alfie Solomons, lontoolaisen juutalaisjengin johtaja
  |
|  Noah Taylor  | … |  Darby Sabini, italialaisen jengin johtaja 
  |
|  Iddo Goldberg  | … |  Freddie Thorne, Tommyn ystävä ja tunnettu kommunisti
  |
|  Charlotte Riley  | … |  May Carleton, rikas leski joka omistaa kilpahevosia 
  |
|  Aimee-Ffion Edwards  | … |  Esme Shelby, Johnin mustalaisvaimo
  |
|  Finn Cole  | … |  Michael Gray, Pollyn poika
  |
|  Natasha O’Keeffe  | … |  Lizzie Starke, entinen prostituoitu josta tulee Tommyn sihteeri 
  |

Tuotanto
--------

*Peaky Blindersin* on luonut Steven Knight, joka on käsikirjoittanut muun muassa elokuvat *Dirty Pretty Things* ja *Eastern Promises*. Sarjan on ohjannut Otto Bathurst ja tuottanut Katie Swinden.

Vaikka sarja sijoittuu pääosin Birminghamiin, sitä on kuvattu kyseisen kaupungin lisäksi muun muassa Leedsissa ja Liverpoolissa. Ensimmäisen tuotantokauden rautatiekohtaukset kuvattiin marraskuussa 2012 Keighleyn ja Damemsin välillä. Sarjaa on kuvattu myös Suur-Manchesterin ja Cheshiren alueella, esimerkiksi Manchesterin kaupungintalolla ja Northwichissa sijaitsevassa Arley Hallin kartanossa.

Irlantilaisen ylikomisarion Chester Campbellin rooliin valittu uusiseelantilainen Sam Neill pyysi ystäviltään James Nesbittiltä ja Liam Neesonilta apua oikeanlaisen aksentin muodostamiseen.

BBC Two ilmoitti toukokuussa 2016, että sarjasta on tilattu neljäs ja viides kausi, jotka sisältävät kumpikin kuusi Knightin käsikirjoittamaa jaksoa. Uusia hahmoja esittävät Adrien Brody ja Aidan Gillen. Kuudes ja samalla viimeinen kausi esitettiin vuoden 2022 alussa.

Lähteet
-------

1. ↑  ‘Peaky Blinders’ to End After Sixth and Final Season *Variety*. Viitattu 25.9.2021. (englanniksi)
2. ↑  Michael Bradley: Birmingham's real Peaky Blinders  12.9.2013. BBC News. Viitattu 11.3.2016. (englanniksi)
3. 1 2  New BBC Two drama, Peaky Blinders, commences shooting with cast led by Cillian Murphy, Sam Neill and Helen McCrory  21.09.2012. BBC. Viitattu 15.5.2017. (englanniksi)
4. ↑  VCT filming: Peaky Blinders Vintage Carriages Trust. Viitattu 15.5.2017. (englanniksi)
5. ↑  Evans, Denise: Where is Peaky Blinders filmed? *Manchester Evening News*.  5.5.2016. Viitattu 15.5.2017. (englanniksi)
6. ↑  Sam Neill plays Belfast detective in BBC gangster drama  19.10.2012. BBC. Viitattu 15.5.2017. (englanniksi)
7. ↑  Tartaglione, Nancy: ‘Peaky Blinders’ Renewed For 4th & 5th Seasons Amid Host Of BBC Drama Orders  26.5.2016. Deadline.com. Viitattu 15.5.2017. (englanniksi)
8. ↑  Hooton, Christopher: Peaky Blinders season 4: Game of Thrones star Aidan Gillen joins the cast and a forgotten character returns *The Independent*.  29.3.2017. Viitattu 15.5.2017. (englanniksi)